****

**Tiranë më: 9.1.2025**

**M E M O**

**Lënda:** Përmbledhje mbi faktet, çështjet e natyrës procedurale dhe materiale të shtruara për diskutim dhe ecurinë procedurale të procesit të gjyqit imitues civil, të zhvilluar më datë 9.11.2024 nga Grupi VI, nën udhëheqjen e mentorit prof. Vangjel Kosta.

**\***

**\* \***

Nisur nga lënda e përcaktuar në pjesën hyrëse të kësaj memo, sqarojmë se, memo trajton ecurinë e gjyqit imitues civil, të zhvilluar nga kandidatët për gjyqtar dhe prokuror të Grupit VI, të vitit II, duke ndjekur kronologjinë si më poshtë vijon:

1. Fabula;
2. Fazat procedurale në të cilat u zhvillua procesi gjyqësor;
3. Çështjet ligjore, procedurale dhe materiale të trajtuara gjatë procesit, me qëllim zgjidhjen në themel të mosmarrëveshjes;

\*\*\*

**Në lidhje me çështjen e parë:**

Fabula e përzgjedhur i përket fitimit të se drejtës së pronësisë përmes një kontrate atipike si ajo e “*Zëvendësimit të palëve në Kontratën e Sipërmarrjes*”. Konkretisht, një prej të paditurve në gjykim në cilësinë e porositësit kishte lidhur një kontratë sipërmarrje me një shoqëri ndërtimi në cilësinë e sipërmarrësit dhe në këmbim të truallit kishte dakordësuar për fitimin e 33% pjesë të sipërfaqes ndërtimore që do të realizohej. Trualli i tij ishte rënduar me hipotekë në favor të Bankës OTP Albania me qëllim garantimin e kredisë që i padituri në fjalë kishte marrë pranë saj.

Pas individualizimit të pjesëve takuese, ai ka disponuar lidhur me një prej këtyre njësive në favor të paditësit përmes kontratës së zëvendësimit të palëve në kontratën e sipërmarrjes.

Duke qenë se mbi pasurinë objekt gjykimi rëndonte një barrë hipotekore, vendosur për garantimin e kredisë së të paditurit, dhe për këtë arsye kishte nisur një procedurë ekzekutimi të detyrueshëm, paditësi në zbatim të nenit 612 të KPC-së pretendonte jo vetëm njohjen pronar, por edhe përjashtimin e sendit nga shitja, sekuestrimit dhe fshirjen e barrës hipotekore.

Në përfundim të procesit gjyqësor, gjykata në vendimin përfundimtar vendosi, të pranojë pjesërisht padinë duke njohur paditësin pronar të pasurisë objekt gjykimi dhe rrëzimin e saj për pjesën tjetër të kërkimeve, konkretisht atë të përjashtimit të sendit nga shitja dhe sekuestrimit dhe fshirjen e barrës hipotekore.

**Në lidhje me çështjen e dytë:**

Procesi gjyqësor u zhvilluar në tre seanca, me qëllim që jo vetëm të përfshinte në ecurinë procedurale të gjithë kandidatëve pjesëmarrës në rolet aktive, të cilat nevojiteshin për zhvillimin e këtij gjykimi por edhe për të ezauruar sa më shumë elementë proceduralë të një procesi gjyqësor.

**Konkretisht, u realizua:**

1. Seanca për pezullimin e veprimeve përmbarimore;
2. Seanca përgatitore me qëllim caktimin e ekspertit në fushën e pasurive të paluajtshme;
3. Seanca gjyqësore, ku u parashtruan pretendimet e palëve dhe u administruan provat gjyqësore.

**Në lidhje me çështjen e tretë:**

Gjatë shqyrtimit të kësaj mosmarrëveshje, në debatin midis palëve, në pyetjet e orientuara nga gjykata, dhe në vendimin përfundimtar të shpallur, u trajtuan çështjet e mëposhtme:

**Çështje procedurale që u trajtuan**:

1. Pezullimi i veprimeve përmbarimore;
2. Caktimi i ekspertit në seancë përgatitore për nevoja të gjykimit;
3. Legjitimimi i palëve në padinë “*Për kërkimin e sendit nga personi i tretë*” sipas nenit 612 të Kodit të Procedurës Civile.

**Çështje materiale që u trajtuan:**

1. Natyra *sui generis* e kontratës së sipërmarrjes.
2. A mund të fitohet pronësia përmes një kontratë atipike si ajo e zëvendësimit të palëve në kontratën e sipërmarrjes?
3. Veprimi juridik i cili tejkalon ato raste të veprimeve të ndërmarra në kuadër administrimit të zakonshëm të pasurisë bashkëshortore do të konsiderohet relativisht apo absolutisht i pavlefshëm në kushtet kur vetëm njëri prej bashkëshortëve ka shprehur vullnetin e tij?
4. Shtrirja e barrës hipotekore mbi sendet e paluajtshme/ godinë të cilat lidhen në mënyrë të pazgjidhshme me truallin në të cilin ato ndërtohen.
5. Në kushtet kur sendi ndaj të cilit është vënë barrë hipotekore tjetërsohet te të tretët, çfarë ndodhë me hipotekën.

Gjatë procesit gjyqësor të zhvilluar në seancë të imituar, subjektet e procesit, ndërmorën veprime duke ju referuar dhe analizuar legjislacionit material dhe procedural në fuqi në kohën e zhvillimit të seancës gjyqësore, duke referuar praktikën e konsoliduar dhe të detyrueshme të zhvilluar nga Gjykata e Lartë.

**Foto gjatë zhvillimit të gjyqit imitues**





